Ons moet 'saamstaan en vergewe' | Netwerk24
Deur James Young, Pretoria 19 November 2020 05:00
Johann Maarman se rubriek "Gesoek: Kuur vir ras-virus in SA", (16.11) het byval gevind.
Hy het die vinger op die pols met sy kort naam vir hierdie virus naamlik "rassehaat". As ons terugblaai in die geskiedenis van Suid-Afrika is daar baie "Brackenfell- en Senekal"-gevalle, en 'n mens sou hoop dat soos wat die tyd sedert 1994 aangestap het, die intensiteit van gevalle soos hierdie sou afneem.
Hoe verenig jy 'n Suid-Afrikaanse bevolking met soveel uiteenlopende kulture en oortuigings? Dit was nog altyd 'n reuse-uitdaging en een wat niemand nog kon regkry nie. Wat laat ons dink dat dit steeds moontlik is?
Wanneer, indien ooit, gaan ons besef ons enigste kans vir oorlewing is om saam te staan. 'n Pessimis is ek nie, maar die polarisasie in Suid-Afrika is só groot dat dit onwaarskynlik is dat die saamstaan ooit sal gebeur en so die radikale elemente wat daarop uit is om verdeeldheid aan te wakker, te verdring.
Die kuur vir hierdie virus, mnr. Maarman, is "vergewensgesindheid".
Dit is tyd dat almal hul maskers van "kleur" afhaal en tot die besef kom dat ons, nieteenstaande die verlede, tog saam 'n toekoms kan bou.